Komisijos Sprendimas
2001 m. liepos 30 d.
dėl standarto EN 71-1: 1998 "Žaislų sauga - 1 dalis. Mechaninės ir fizinės savybės", 4.20(d) straipsnis, nuorodos skelbimo pagal Tarybos direktyvą 88/378/EEB
(pranešta dokumentu Nr. C(2001) 1905)
(tekstas svarbus EEE)
(2001/579/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1988 m. gegužės 3 d. Tarybos direktyvą 88/378/EEB dėl valstybių narių įstatymų, susijusių su žaislų sauga, suderinimo [1], iš dalies pakeistą Direktyva 93/68/EEB [2], ypač į jos 6 straipsnio 1 dalį,
atsižvelgdama į pagal 1998 m. birželio 22 d. Europos Parlamento ir Tarybos direktyvos 98/34/EB, nustatančios informacijos apie techninius standartus ir reglamentus teikimo tvarką [3], iš dalies pakeistos Direktyva 98/48/EB [4], 5 straipsnį įsteigto Nuolatinio komiteto nuomonę,
kadangi:
(1) Direktyvos 88/378/EEB 2 straipsnyje sakoma, kad žaislai gali būti pateikti į rinką tik jei, juos naudojant kokiu nors numanomu būdu, turint omenyje įprastą vaikų elgseną, jie nekelia pavojaus vartotojų ar trečiųjų šalių saugai ir (ar) sveikatai.
(2) Pagal Direktyvos 88/378/EEB 5 straipsnį daroma prielaida, kad žaislai atitinka minėtos direktyvos 3 straipsnyje nurodytus esminius saugos reikalavimus, jeigu yra viešai paskelbta, kad jie atitinka darniuosius standartus, kurių nuorodos buvo paskelbtos Europos Bendrijų oficialiajame leidinyje.
(3) Reikalaujama, kad valstybės narės paskelbtų nacionalinių standartų, į kuriuos yra perkelti darnieji standartai, nuorodas.
(4) Pagal Direktyvos 88/378/EEB 6 straipsnį Vokietija ir Austrija išsiuntė komunikatus, standarto EN 71 "Žaislų sauga - 1 dalis. Mechaninės ir fizinės savybės" 1998 m. leidimo 4.20(d) straipsniui taikydamos apsaugos sąlygą: tai jos padarė remdamosi tuo, kad didžiausias 140 dB triukšmo lygis, išmatuotas 50 cm atstumu nuo ausies, buvo per didelis ir gali pakenkti vaiko klausai.
(5) Komisija, išnagrinėjusi Vokietijos bei Austrijos pateiktą informaciją ir gavusi pagal Direktyvą 98/34/EB įsteigto Nuolatinio komiteto nuomonę, 1999 m. liepos 20 d. nusprendė iš Europos Bendrijų oficialiajame leidinyje paskelbto standarto EN 71-1: 1998 pašalinti 4.20(d) straipsnį, kadangi jis neleidžia daryti prielaidų dėl Direktyvos 88/378/EEB nuostatų atitikties.
(6) Komisija, vadovaudamasi Direktyva 88/378/EEB, paskelbė komunikatą [5], kuriame yra 1998 m. liepos 15 d. Europos standartizacijos komiteto (CEN) patvirtintų Europos darniųjų standartų sąrašas. Į šį komunikatą įtrauktas standartas EN 71-1: 1998 dėl žaislų saugos, bet neįtrauktas C svertinio didžiausio triukšmo lygis, gaunamas žaisluose su sprogdinimo kapsulėmis.
(7) Šio neįtraukimo priežastis buvo ta, kad standarto EN 71-1: 1998 4.20(d) straipsnis neužtikrino žaislų saugos, kai jie naudojami numanomu būdu, turint omenyje įprastą vaikų elgseną, kaip reikalavo Direktyvos 88/378/EEB 2 straipsnis.
(8) Pagal standarto EN 71-1: 1998 4.20(d) straipsnį C svertinio didžiausio triukšmo lygis Lpc didžiausias, gaunamas žaisluose su sprogdinimo kapsulėmis, gali neviršyti 140 dB: 140 dB matavimo vietoje atitinka 150-160 dB, kai matuojama vidutiniu 2,5 cm atstumu. 140 dB ribinė vertė lieka galioti iki 2001 m. liepos 31 d., o nuo šios dienos nustatoma ribinė vertė yra 125 dB,
PRIĖMĖ ŠĮ SPRENDIMĄ:
1 straipsnis
Europos Bendrijų oficialiajame leidinyje skelbiant darniojo standarto EN 71 "Žaislų sauga - 1 dalis. Mechaninės ir fizinės savybės", kurį 1998 m. liepos 15 d. priėmė Europos standartizacijos komitetas (CEN) ir kuris yra nurodytas priede, nuorodą yra pridedama tokia informacinė pastaba:
"Standarto EN 71-1: 1998 4.20(d) straipsnis leis prielaidą dėl Direktyvos 88/378/EEB nuostatų atitikties daryti tik nuo 2001 m. rugpjūčio 1 d. 4.20(d) straipsnyje sakoma, kad nuo nurodytos dienos C svertinio didžiausio triukšmo lygis Lpc didžiausias, gaunamas žaisluose su sprogdinimo kapsulėmis, neturi viršyti 125 dB, kai matuojama taip, kaip nurodyta standarte."
2 straipsnis
Jeigu pagal Direktyvos 88/378/EEB 5 straipsnio 1 dalį valstybės narės skelbia nacionalinio standarto, kuriuo yra perkeltas darnusis standartas EN 71-1: 1998, nuorodą, prie jos pridedama tokia pat pastaba, kaip nustatyta 1 straipsnyje.
3 straipsnis
Šis sprendimas taikomas nuo 2001 m. rugpjūčio 1 d.
4 straipsnis
Šis sprendimas skirtas valstybėms narėms.
Priimta Briuselyje, 2001 m. liepos 30 d.